DEĊIŻJONI TAL-KUMMISSJONI
ta' l-24 ta’ Awwissu 2007
li temenda d-Deċiżjoni 2007/554/KE rigward ċerti miżuri ta' protezzjoni kontra l-marda ta' l-ilsien u d-dwiefer fir-Renju Unit
(notifikata taħt id-dokument numru C(2007) 4058)
(Test b’relevanza għaż-ŻEE)
(2007/588/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Billi:
(1)
Ġie ddikjarat li kien hemm tfaqqigħa tal-marda ta' l-ilsien u d-dwiefer fir-Renju Unit.
(2)
Il-qagħda tal-marda ta' l-ilsien u d-dwiefer fir-Renju Unit tista' tipperikola l-merħliet fl-Istati Membri l-oħra, fid-dawl tal-kummerċ ta' annimali bijungulati ħajjin u tat-tqegħid fis-suq ta’ ċerti prodotti tagħhom.
(3)
Minħabba l-qagħda tal-marda fir-Renju Unit, ġiet adottata d-Deċiżjoni tal-Kummissjoni 2007/554/KE (3) biex issaħħaħ il-miżuri ta' kontroll li ħa r-Renju Unit għall-marda ta' l-ilsien u d-dwiefer.
(4)
Madankollu, bħalissa huwa possibbli li jiġu aġġustati ż-żoni taħt restrizzjoni biex jitqiesu r-riżultati ta’ l-ittraċċar ta’ kuntatti possibbli ma’ l-irziezet infettatti u l-kontrolli implimentati fuq il-moviment ta’ l-annimali u l-prodotti.
(5)
Bħalissa u msejjes fuq it-tagħrif ipprovdut mir-Renju Unit, iż-żoni mniżżla fl-Anness I u fl-Anness II tad-Deċiżjoni 2007/554/KE għandhom jinkludu ż-żoni ta’ ħarsien madwar it-tifqigħat kkonfermati u ż-żona ta’ sorveljanza konsolidata fl-inħawi f’Surrey, stabbiliti skond id-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità fuq il-kontroll tal-marda ta’ l-ilsien u d-dwiefer li tirrevoka id-Direttiva 85/511/KEE u d-Deċiżjonijiet 89/531/KEE u 91/665/KEE u temenda d-Direttiva 92/46/KEE (4).
(6)
Fid-dawl tal-qagħda epidemjoloġika u l-miżuri ta’ kontroll effettivi implimentati fiż-żona ta' riskju għoli, il-modifika msemmija hawn fuq tneħħi ż-żona ta' lqugħ bejn iż-żona mnaqqsa ta' riskju għoli u l-parti bla mard tar-Renju Unit. Madankollu jinħtieġ li l-parti tal-Gran Brittanja barra ż-żona ta’ sorveljanza tapplika l-istess superviżjoni veterinarja supplimentari u ċertifikazzjoni bħal dik fis-seħħ fl-Irlanda ta’ Fuq minn mindu ġiet adottata d-Deċiżjoni 2007/554/KE.
(7)
Barra minn hekk, għandhom jitneħħew ir-restrizzjonijiet mar-Renju Unit kollu fuq il-moviment ta' l-equidae u l-ħtieġa li t-tajers tal-vetturi jitbixxew b'diżinfettant.
(8)
Il-qagħda għandha tiġi eżaminata mill-ġdid fil-laqgħa tal-Kumitat Permanenti dwar il-Katina Alimentari u s-Saħħa ta' l-Annimali skedata għall-11 ta’ Settembru 2007, u fejn ikun meħtieġ, il-miżuri għandhom jiġu addattati.
(9)
Id-Deċiżjoni 2007/554/KE għandha għalhekk tiġi emendata skond dan.
(10)
Il-miżuri stipulati f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2007/554/KE hija emendata kif ġej:
(1)
L-Artikolu 10(2) u l-Artikolu 12 jitħassru.
(2)
F'Artikolu 17, “25 ta’ Awwissu 2007” tinbidel bi “15 ta’ Settembru 2007”.
(3)
L-Annessi I u II jinbidlu bit-test fl-Anness ta’ din id-Deċiżjoni.
Artikolu 2
L-Istati Membri għandhom jemendaw il-miżuri li japplikaw għall-kummerċ biex iġibuhom konformi ma' din id-Deċiżjoni. Huma għandhom jgħarrfu lill-Kummissjoni b'dan minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 24 ta’ Awwissu 2007.